DECRETO 391/2009, do 24 de setembro, polo que se modifican os estatutos da Sociedade Pública Autoestrada Alto de Santo Domingo-Ourense, S.A.
CONSELLERÍA DE FACENDA — III. OUTRAS DISPOSICIÓNS — 06/10/2009

A Sociedade Pública Autoestrada Alto de Santo Domingo-Ourense, S.A., foi creada polo Decreto 254/2003, do 24 de abril, en cumprimento do disposto na disposición adicional sétima da Lei 6/2002, do 27 de decembro, de orzamentos xerais da Comunidade Autónoma de Galicia para o ano 2003, que autorizaba a Xunta de Galicia a constituír unha sociedade pública autonómica das previstas no artigo 12 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, participada integramente pola Sociedade Pública de Investimentos de Galicia, S.A., coa finalidade de construír e, de ser o caso, explotar as obras da autoestrada Santiago de Compostela-Ourense, treito Alto de Santo Domingo-A52 (Ourense).
Nestes momentos, co obxecto de acometer os investimentos necesarios para finalizar as obras que constitúen o obxecto social, cómpre levar a cabo unha ampliación de capital por importe de dezasete millóns de euros. A Xunta Xeral da sociedade acordou o día 16 de xuño de 2009 ampliar o capital social da compañía na citada contía (17.000.000 ), mediante a emisión de dezasete mil accións nominativas de mil euros de valor nominal cada unha, pertencentes á mesma serie que as dezaoito mil accións xa existentes.
Como consecuencia do citado acordo de ampliación do capital social adoptado pola Xunta Xeral da sociedade, unha vez subscritas e desembolsadas as accións, procede modificar os artigos 6 e 7 dos estatutos sociais.
De conformidade co disposto no artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, así como no artigo 111.2º do Regulamento para a execución da Lei do patrimonio da Comunidade Autónoma galega, aprobado polo Decreto 50/1989, do 9 de marzo, e co artigo 25 da Lei 4/1994, do 14 de setembro, de estradas de Galicia, de acordo igualmente co Real decreto lexislativo 1564/1989, do 22 de decembro, polo que se aproba o texto refundido da Lei de sociedades anónimas, por proposta da conselleira de Facenda e logo de deliberación do Consello da Xunta de Galicia, na súa reunión do día vinte e catro de setembro de dous mil nove,
DISPOÑO:
Artigo único.
Modifícanse os artigos 6 e 7 dos estatutos da Sociedade Pública Autoestrada Alto de Santo Domingo-Ourense, S.A., aprobados polo Decreto 254/2003, do 24 de abril, e modificados polo Decreto 9/2006, do 19 de xaneiro, e polo Decreto 12/2007, do 25 de xaneiro, que pasarán a ter a seguinte redacción:
«Artigo 6º.-Capital social.
O capital social é de trinta e cinco millóns de euros (35.000.000 ).
En todo caso, o capital da sociedade incrementarase na cifra necesaria para que, se se produce un investimento maior que o total previsto para a construción da autoestrada que constitúe o obxecto social, se manteña a porcentaxe do 10% do capital social respecto ao investimento total; e igualmente deberá ampliarse se se producen perdas que deixen reducido o patrimonio a unha cantidade inferior á metade do dito capital social, co fin de evitar a disolución prevista no artigo 260, punto 4º do texto refundido da Lei de sociedades anónimas.
Artigo 7º.-Accións. Desembolso.
O capital social está representado por trinta e cinco mil (35.000) accións nominativas, de mil euros (1.000 ) de valor nominal cada unha, numeradas correlativamente da 1 á 35.000 ambas inclusive, totalmente subscritas e desembolsadas».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Lugo, vinte e catro de setembro dous mil nove.
Alberto Núñez Feijóo
Presidente
Marta Fernández Currás
Conselleira de Facenda